**Aktualni sat s 35 sjednice Gradskog vijeća Grada Samobora, održane 23. veljače 2017. godine**

**Boris Makarun (HDZ):** - Jedno vrlo kratko komunalno pitanje, a riječ je o rješavanju rasvjete prema Lovačkom domu u Galgovu i zamjene drvenih stupova, koji su stvarno ružni, a vjerojatno ste upoznati s time, da ih konačno zamijenimo s betonskim.

Također, rješavanje vodovoda prema tom Lovčkom domu i, normalno, priključak stanara i vikendaša koji žive u toj ulici.

**Zvjezdana Sečen (SDP):** - Imam pitanje vezano za uređenje Gmajne u Ise Velikanovića. Kada će se ići u asfaltiranje cesta? Igralište je ostalo neupotrebljivo za djecu, a s obzirom da su nam došli sada ljepši dani i djece sada tamo ima, i manje djece, a jedan dio je neograđen. Da li postoje neki rokovi da se može građanima reći kada će se to urediti?

**Maja Gračanin (SDP):** - Koristim prigodu da postavim pitanje vezano za Dječji vrtić Izvor u Bregani. Ove godine je proširenje dječjeg vrtića ušlo u proračun i donesena je odluka da će se vrtić proširivati, i to ne samo radi premalog obima, nego i radi objekta 2 u kojem su predškolska djeca, koji znamo da je u lošem stanju. To nije naš prostor nego je prostor u najmu.

Također koristim priliku da vam se zahvalim u ime svih roditelja čija djeca pohađaju Dječji vrtić Izvor u Bregani i u ime svih onih baka i djedova koji su itekako bili glasni u navijanju da se vrtić obnavlja.

Moje pitanje je u kojoj je fazi taj projekt, da nas malo informirate da čujemo, da li se po tome radi i što se radi i koji su rokovi?

**Predsjednik Gradskog vijeća Branimir Šiljak:** - Molim Željka Stanca, zamjenika gradonačelnika, da odgovori na postavljena pitanja.

**Zamjenik gradonačelnika Željko Stanec:** - Odgovorit ću na postavljena pitanja. Prvo bih se zahvalio, također, prisutnom vijećniku Borisu Makarunu, što poštuje ovaj rad Gradskog vijeća i, kao što vidimo, da je jedni predstavnik oporbe u Gradskom vijeću Grada Samobora. Borise, svaka čast vama osobno. Sada ću pokušati odgovoriti na postavljeno pitanje.

Što se tiče javne rasvjete za Lovački dom u Mjesnom odboru Galgovo, razmišlja se naravno i o tome, ali moram napomenuti da kompletna realizacija, odnosno izmjena rasvjetnih tijela na području Grada Samobora ide, već je gotovo u završnoj fazi, tj. pred raspisivanjem natječaja za LED rasvjetu. Sada da ne stavljamo ova obična rasvjetna tijela, već će kompletna rasvjeta na području Grada Samobora poprimiti neki novi oblik, a govorim o rasvjetnim tijelima koja će biti preko LED rasvjete, pa ćemo na taj način riješiti i rasvjetu što se tiče Lovačkog doma.

Što se tiče priključenja tog istog doma na vodoopskrbnu mrežu, u izradi je projekt za to. Moram napomenuti da suradnjom sa Zagrebačkim holdingom, odnosno Vodoopskrbom, da za svaki produženi priključak trebamo imati kompletnu projektnu dokumentaciju.

Na postavljeno pitanje uvažene vijećnice Zvjezdane Sečen, što se tiče samog asfaltiranja prometnica na Gmajni nećemo ići u asfaltiranje tih prometnica, mislim da bi to sada bilo bacanje novaca, jer još niti jedno gradilište nije u fazi neke izgradnje. Kada počne izgradnja tih gradilišta s obiteljskim kućama, onda ćemo, naravno, i sve te prometnice asfaltirati, isključivo iz tog razloga da se te prometnice ne uništavaju radi prekomjernog tereta, kamionskog prijevoza itd. Samo igralište, to ćemo na proljeće (tamo je jedno igralo), pošto se to igralište u ovom obuhvatu uređenja Gmajne nešto smanjilo, jedno igralo je ostalo van te ograde pa ćemo to riješiti čim se stvore određeni uvjeti, a to je završetak Zimske službe. To igralište će se urediti na onaj način kao što je i prije bilo, odnosno kompletirati.

Izgradnja, odnosno dogradnja Dječjeg vrtića Izvor u Bregani - točno je, odluku smo donijeli, s obzirom da imamo poteškoće, a što ste i sami rekli, jer određen broj predškolske djece nalazi se za sada u ne našim prostorima, odnosno u prostoru bivše Policijske postaje u Bregani. Naravno da ti prostori nisu adekvatni za korištenje, odnosno za smještaj predškolske djece, pa smo se zbog toga, ali naravno po željama i volji određenih roditelja, i po nekim prioritetima Grad Samobor je odlučio da bi krenuli u dogradnju Dječjeg vrtića u Bregani. Za tu dogradnju su osigurana sredstva, ali svaka ta dogradnja ima određene preduvjete, a to je ishođenje potrebne dokumentacije. Dokumentacija je naručena i Grad Samobor je u fazi ishođenja potrebne dokumentacije za izgradnju postojećeg objekta.

**Zvjezdana Sečen:** - Samo bih upitala zamjenika gradonačelnika Željka Stanca da mi odgovori da li će se Ulica Eugena Kvaternika asfaltirati, pošto je to postojeća ulica.

**Predsjednik Gradskog vijeća Branimir Šiljak: -** Da li se još netko javlja za riječ? Nitko.

Molim zamjenika Stanca da odgovori na postavljeno pitanje.

**Zamjenik gradonačelnika Željko Stanec:** - Ulica Eugena Kvaternika nije novoizgrađena ulica, ona je samo određenim dijelom proširena i ta ulica će biti u obuhvatu izgradnje ove godine.

**Predsjednik Gradskog vijeća Branimir Šiljak:** - Da li se još netko javlja za riječ? Nitko, zaključujem Aktualni sat.

**Predsjednik Gradskog vijeća Grada Samobora zaključuje Aktualni sat te se prelazi na rad po usvojenom Dnevnom redu.**